ይሄ የቅራኔ መስክ በራሱ በኢሕአዴግ አባል ድርጅቶች መካከልም ሊታይ ይችል ይሆናል፡፡ ባንድ በኩል ምናልባት ኦሕዴድ እና ብአዴን በውጭ ላሉ ተቃዋሚዎቻቸው ጥሪ ማድረጋቸው የተቃውሞ ፖለቲካውን ወደ ጎን እየተው፣ የየራሳቸውን ብሄርተኝነት የሚያጠናከር ፖለቲካዊ አሰላለፍ የመያዝ እሽቅድድም ይሆን? የሚል ጥያቄ ያስነሳል፡፡ ይሄ ደሞ ወደ ብሄር-ተኮር ቅራኔ እና የሥልጣን ሽኩቻ ሊያመራ ይችላል፡፡ ሌላው እንደ ኦነግ እና አርበኞች ግንቦት 7 ያሉ ድርጅቶች ወደ ሀገር መመለሳቸው ሕወሃትን፣ እንዲሁም በተወሰኑ የኦሕዴድ እና ብአዴን አመራሮች ላይ ቅሬታ መፍጠሩ የማይቀር መሆኑ ነው፡፡ በኦነግ መመለስ የኦሮሞ ዲሞክራሲያዊ ግንባርን እና በአማራ ብሄር ስም የተደራጁትን ማስቆጣቱ ስለማይቀር ቡድናዊ መተነኳኮስ እና ቁርሾን የማወራረድ ሙከራዎች ሊከሰቱ ይችላሉ፡፡
